google/wiki40b huggingface dataset:
מרקוס גולדמן

ביוגרפיה

מרקוס נולד להורים יהודים וולף גולדמן ובלה (לבית כץ אוברברונר) בגרמניה.
בגל ההגירה הראשון של יהודים לאמריקה. החליט מרקוס להגר לארצות הברית והתמקם בפילדלפיה. הוא התפרנס כרוכל עם סוס ועגלה, ואחר כך כשומר בחנות.
מרקוס שניחן בחוש עסקי החליט לעקור מפילדלפיה לניו יורק לקדם עסקים. ב-1869 עבר לניו יורק וסחר באיגרות חוב בפינת רחוב פיין, בדוכן עם שמשייה שעליה כתב "מרקוס גולדמן אנד קו"
הוא החל לקנות שטרי חוב של לקוחות לתכשיטנים, ולמוכרם לבנקים מסחריים.
בהמשך, ניהל את בנק השקעות גלובלי גולדמן זקס, כיום מהגדולים בעולם. החברה שלו נוסדה בשנת 1869 וצברה מוניטין בשל היותה חלוצה וסנונית ראשונה בתחום ניירות הערך, והתקבלה לבורסת ניו יורק בשנת 1896, באותה עת חתנו של גולדמן סמיואל זקס (1935-1851), הצטרף ב-1882 לניהול החברה, והחברה נקראה גולדמן-זאקס אנד קו. מ-1885.
לאחר שראו ברכה בעמלם החליטו לעשות עסקה גדולה עם בנק המסחר הבריטי קליינוורט ובניו, והציעו ללקוחותיהם שירותי המרת מטבע, ובכדי לשרת לקוחות כמו סירס רובאק, פתחו עוד סניפים לבנק שלהם בשיקגו וכן בסנט לואיס.
גולדמן מת בניו ג'רזי בשנת 1904.

חיים אישיים

ילדיו הם, הנרי גולדמן, יוליוס, רבקה דרייפוס, רוזה סאקס, לואיסה, ג'וליוס גולדמן.
רוסיון (ווקלוז)

גאוגרפיה

רוסיון נמצאת בעמק מצפון לרכס הרי לוברון, בתוך השמורה הביוספרית של לוברון-לור.

היסטוריה

המקום מוזכר בכתובים לראשונה ב-989.
בזכות המיקום האסטרטגי היה למקום ערך צבאי כבר בתקופה העתיקה. עדיין קיימים במקום שרידי הביצורים של המוצב הצבאי הרומי. הכפר הוקם על ידי הרומאים שהפיקו במקום את צבעי האוכרה. הטירה נבנתה במאות ה-9 וה-10 . במאה ה-12 חוזקה והורחבה על ידי נסיכי פרובנס.

אוֹכְרָה

אוֹכְרָה הוא צבע הנמצא בין הצהוב לחום. זהו גם שמו של המסלע שממנו מייצרים את הצבע. צבעי האוכרה היו הבסיס הכלכלי העיקרי של האזור. הראשונים שהחלו בכרייה היו כבר הרומאים. במאה ה-18 גברה הדרישה לצבעים, בעיקר מתעשיית הטקסטיל, התרבו המכרות וגם מפעלי העיבוד שגשוג זה נמשך עד שנות השלושים של המאה ה-20.
מגי מקנמרה

חייה

מקנמרה נולדה בניו יורק להורים ממוצא אירי, הוריה התגרשו כאשר הייתה בת תשע. בתור נערה דגמנה מקנמרה עבור סוכנות הדוגמנות של ג'ון רוברט פאוורס, היא הופיעה על שער המגזין לייף בשנת 1950.
מקנמרה החלה לשחק לראשונה על בימות ברודוויי בשנת 1951 במחזה "הירח הוא כחול" בתפקיד פאטי אוניל ולאחר מכן בהצגה "בל גדס". בשנת 1953 זכתה מקנמרה לתפקיד קולנועי ראשון בקריירה מבמאי העל אוטו פרמינגר שהחליט לעשות ל"הירח הכחול" עיבוד קולנועי, גם בסרט שיחקה בתפקיד פאטי אוניל והועמדה על הופעתה לפרס אוסקר לשחקנית הטובה ביותר ולפרס באפט"א.
מקנמרה מיעטה לשחק בתפקידים קולנועיים והתפרסמה רק בסרטים "הקרדינל" של פרמינגר בתפקיד פלורי פרמוייל, "שלוש מטבעות במזרקה" של ג'ין ניגולסקו בתפקיד המזכירה הצעירה מריה ויליאמס ו"נסיך הבמה" של פיליפ דיון בתפקיד השחקנית מרי דוולין. היא פרשה ממשחק באמצע שנות ה-60.
לאחר שפרשה ממשחק נעלמה מהתודעה הציבורית ועבדה לפרנסתה בעיקר כמזכירה. מקנמרה הייתה נשואה לבמאי דייוויד סוויפט, לא היו לה ילדים.
מקנמרה נמצאה מתה ב-18 בפברואר 1978 בביתה שבניו יורק סיטי, היא נטלה כדורי שינה ומספר תרופות נוגדות דיכאון והשאירה אחריה פתק התאבדות. היא נקברה ב"בית הקברות סיינט צ'ארלס" שבעיירה פרימנג'דייל, ניו יורק.
EAX

בקריפטוגרפיה, EAX הוא מצב הפעלה של צופן בלוקים עם הצפנה מאומתת, שפותח ב-2004 על ידי מיהיר בלייר, פיליפ רוגווי ודייוויד וגנר אוניברסיטת קליפורניה בברקלי והוצע כאלטרנטיבה ל-CCM לצורך תקן הצפנה מאומתת. האלגוריתם שייך לקטגוריה AEAD - הצפנה מאומתת עם מידע נלווה ופועל בשתי ריצות. בהינתן מסר , וקטור אתחול  שנקרא גם Nonce וכותר  באורך שרירותי כלשהו, האלגוריתם מצפין תחילה את  תוך שימוש בצופן בלוקים בטוח לפי העדפת המשתמש ומייצר טקסט מוצפן  ולאחר מכן מייצר תג אימות  להבטחת שלמות  והמידע הנלווה , תוך ביצוע  ריצות של צופן הבלוקים כאשר  הוא אורך הבלוק בסיביות (128 סיביות במקרה של AES).‏ EAX הוא און ליין, אפשר להתחיל הצפנה או פענוח לפני שמתקבל כל המסר ואורכו לא חייב להיות ידוע מראש וכן ניתן לחשב חלקים קבועים מראש כדי להפחית את כמות העבודה פר מסר. EAX מוכח כבטוח תחת הנחות סטנדרטיות ויעיל ופשוט יותר מ-CCM וכן כמו המתחרה, למיטב ידיעת המפתחים נקי מזכויות יוצרים וחופשי לשימוש לכל מטרה.
נצילות

נצילות היא היחס בין האנרגיה המתקבלת ביציאה ממערכת לבין האנרגיה הנכנסת אליה, והיא נמדדת באחוזים או בשבר עשרוני. המערכת יכולה להיות מכונה, מכשיר חשמלי, בעל חיים או תופעה טבעית כמו השמש.
במערכת מכנית להעברת תנועה כדוגמת אופניים, האנרגיה שאנו משקיעים בסיבוב הדוושות לא מגיעה בשלמותה אל הגלגלים כיוון שחלק ממנה מתבזבז עקב חיכוך בין גלגלי השיניים לשרשרת והופך לאנרגיית חום. במערכת הידראולית אנרגיית שמן המוזרם מהמשאבה לצרכנים בצינורות מתבזבזת בחלקה עקב צמיגותו של השמן ובחלקה עקב דליפות השמן מן המערכת. במערכות חשמליות חלק מהאנרגיה החשמלית שמגיעה ממקור חשמל אל הצרכנים (כמו מנועים חשמליים ונורות) מתבזבזת עקב התנגדות חשמלית והופכת לאנרגיית חום.
במנועים, הנצילות לעיתים מחושבת כיחס בין ההספק המופק להספק הנכנס.

נצילות במנועים

במנועי שריפה פנימית, הנצילות היא היחס בין הספק הבלימה (brake power) לבין ההספק האינדיקטורי (Indicated power). הנצילות המכנית במנועי שריפה פנימית מביאה בחשבון את ההפסדים המכניים הנובעים מחיכוך במסבים ובגלגלי שיניים, הנעת גל הפיקות ומשאבות ההזרקה, הנעת מפוחים, משאבות שמן סיכה, דלק ומי-קירור וכדומה.
מנוע קרנו הוא מנוע תאורטי בעל נצילות מקסימלית, שבו 4 תהליכים: פעמיים תהליך אדיאבטי ופעמיים תהליך איזותרמי.
אמיל סקולץ

קורות חיים

אמיל סקולץ נולד ב-1915 בכפר איזווארלה סוצ'ביי במחוז סוצ'אבה בדרום בוקובינה, אז באימפריה האוסטרית, חלק מאוסטרו-הונגריה. בשנת 1918 עבר האזור לשליטת רומניה. הוא למד בבוטושאן. בהמשך עבד כמוזיקאי, מלחין ומורה בבתי ספר יהודיים בבוטושאן.
בשנות ה-50 קיבל אותו הרי בראונר, שהעריך את כישוריו, לעבודה במכון לפולקלור בבוקרשט, אך משרתו בוטלה כעבור שנתיים.
סקולץ זכה בשנת 1955 בפרס להלחנה בתחרות למוזיקה במסגרת פסטיבל הנוער העולמי שהתקיימה בוורשה.
הוא פרסם ברומניה ואחר כך בישראל אוסף של שירים ביידיש מרומניה.
רשויות הצנזורה הקומוניסטית ברומניה דרשו הפסקת הפצת הספר, שהופיע בהוצאה למוזיקה של איגוד המלחינים ברומניה בעילת שווא שמדובר ב"שירים לאומניים ודתיים" ושעריכתו לא הייתה "מדעית" כביכול.
סקולץ הירצה לפעמים במוסדות תרבות כמו התיאטרון היהודי הממלכתי בבוקרשט על הפולקלור היהודי.
בשנת 1961 הורשה אמיל סקולץ להקליט עם תזמורת עממית יהודית שהוא עמד בראשה תקליט עם שירים יהודים בבית ההקלטה הממלכתי "אלקטרקורד". התקליט כלל מספר שירים ביידיש בביצוע הסולנים ראדו לוצ'יאן, סורינה דן וצ'צ'יליה שטיין, בליווי תזמורתו.
בהמשך עלה סקולץ לישראל והמשיך בה את פעילותו בתחום הפולקלור היהודי ביידיש.
סקולץ נפטר בשנת 1976 בראשון לציון.
לחמניית באת'

לחמניית באת' (באנגלית: Bath bun) היא לחמנייה עשויה בצק שמרים עשיר. צורתה של הלחמנייה עגולה, והיא מזון מסורתי הנמכר בעיר באת' שבאנגליה. הלחמנייה מאופיינת בכך שגוש סוכר מונח בתחתית הבצק בעת האפייה, וסוכר נזרה עליה לאחר תום האפייה. לעיתים מוכנסים לבצק הלחמנייה קליפות הדרים מסוכרות, או צימוקים.

היסטוריה

מקורה של הלחמנייה בראשית המאה ה-18. האזכורים הראשונים של הלחמנייה הם משנת 1763 ובהם מצוין שהיא תוצר של העיר באת'.
על פי המסורת, הלחמנייה הומצאה על ידי דוקטור ויליאם אוליבר אשר טיפל במבקרים במרחצאות הרומיים של באת'. הלחמנייה המקורית הייתה עשויה בצק שמרים עם ביצים, צימוקים וזרעי קימל. מאכל נוסף שהומצא על ידי אוליבר וחולק לבאי המרחצאות היה ביסקוויט שנקרא באת' אוליבר על שמו.
קיטום מקור

קיטום מקור היא הסרת קצה המקור של עופות (לרוב תרנגולות בתעשיית הביצים, אך לעיתים גם תרנגולים בתעשיית הבשר, תרנגולי הודו, ברווזים, שלווים או עופות אחרים) במטרה לצמצם את הנזקים העשויים להופיע כתוצאה מקניבליזם וניקור נוצות בין העופות.
השיטה הושמשה לראשונה בראשית שנות הארבעים של המאה העשרים, בקליפורניה. בתחילה התבצע הקיטום באמצעות מבער גז, וזמן קצר לאחר מכן החל השימוש בשיטה המקובלת כיום, של קיטום באמצעות להב ברזל מלובן. שיטות נוספות כמו קיטום קר, כימי או בלייזר, קיימות אך אינן בשימוש נרחב.
קיטום מקורי תרנגולות מתבצע לרוב בשלב מוקדם, בעשרת הימים הראשונים לחייהן. קיטום חוזר מתבצע לעיתים קרובות בגיל עשרה עד ארבעה־עשר שבועות.

סכין חם

בשיטה זו נחתך המקור בלהב שחומם ל 650°C-750°C במכשיר דמוי גיליוטינה בין גיל 5 שבועות ל-8 שבועות. לעיתים נדרש קיטום נוסף אם המקור גדל מחדש. טיפול בקפסאיצין לאחר החיתוך מקטין את הגדילה החוזרת של המקור ואת הצורך בקיטום חוזר.

קרינת אינפרה אדום

בשיטה אוטומטית זו מטופל האפרוח ביומו הראשון. העופות מקובעים וקרינת IR בעצמה של 50-60 וואט ממוקדת בנקודת הקיטום. הקרינה עוברת את השכבה הקרנית ופוגעת בתאים המתחלקים מהם צומח המקור. לאחר 7-10 ימים קצה המקור מתרכך ונשחק בהדרגה.

השפעה על התרנגולת

מחקרים מסוימים טוענים כי קיטום המקור עלול לגרום לכאבי פנטום וכאבים מתמשכים לאורך זמן אצל העופות. מנגד, מחקרים שונים טוענים כי הכאבים הנגרמים הם קצרי טווח. קיטום בלתי־זהיר עלול להביא לכאבים באכילה ובשתייה לטווח ארוך, ובשל כך לאיבוד משקל.
קיטום המקור הוא כיום הדרך המקובלת ביותר להתמודד עם בעיות של קניבליזם וניקור נוצות, העלולות להתעורר כתוצאה ממספר גורמים, ביניהם צפיפות יתר, מחסור בגירויים סביבתיים או ברפד, גודל להקה גדול מדי, שינויים קיצוניים בסביבת המחיה של העופות, אור חזק מדי, חום, עקה, האכלה במזון מרוכז, הגבלת מזון, גורמים תורשתיים או בריאות לקויה. הנזק כתוצאה מקניבליזם עלול להביא לאובדן מהיר של כרבע מגודל להקה.
בעיות קניבליזם וניקור עלולות להיות חמורות יותר בשיטות גידול אלטרנטיביות, בהן התרנגולות אינן נתונות בכלובים (דוגמת "ביצי חופש"), מכיוון שבשיטות אלו מחזיקים את התרנגולות בקבוצה גדולה יותר, והתפרצויות של ניקור מסוגלות להתפשט באופן נרחב יותר (שכן הופעת בעיית ניקור אצל תרנגולת אחת בקבוצה מובילה לפיתוח הבעיה גם אצל אחרות). כמו כן, החשיפה לאור טבעי, בלולים בהן מתאפשרת לתרנגולות יציאה לחצר, עלולה אף היא להחריף את הבעיה. עם זאת, ניתן להפחית את בעיות הניקור בשיטות אלו עד לרמות שאינן מחייבות קיטום מקורים, על ידי הקפדה על תנאי רווחה נאותים לתרנגולות, אספקה של מקורות צל וכמות גבוהה של רפד וגירוי סביבתי.
בבריטניה נאסר על קיטום מקורים החל משנת 2011, וההתמודדות עם בעיות קניבליזם וניקור תוחלף בהעשרה סביבתית ושיפור תנאי המחיה של העופות. עד כניסת החוק לתוקף, קטימת מקורים תותר רק ללהקות המונות מעל 350 פרטים, בהמלצת וטרינר, ובתנאי שלא יחתך יותר משליש המקור. חוק זה השתנה בשנת 2010 עוד לפני יישומו, כיוון שהובהר שהתוצאות לעופות מאי-ביצוע הקיטום יהיו קשות מאשר מביצועו. במקום זאת נאסר על כל טכניקות הקיטום פרט לאינפרה-אדום. חקיקה נגד קיטום מקורים התקבלה גם בשווייץ, נורווגיה, שוודיה ופינלנד.
המרכז הארצי למדע

מטרות המרכז

מטרת העל של מרכז למדע היא להטמיע תרבות מדעית וטכנולוגית בבתי הספר היסודיים, באמצעות טיפוח מנהיגות חינוכית מובילה שניזונה ממשאבי ידע ומידע מתחדשים, תוך למידה אקדמית ועבודת שדה, וכן קיום קשרי גומלין בין כל חבריה – מורים כתלמידים.
לשם השגת מטרה זו פועל המרכז למדע כמסגרת אקדמית מקצועית לכל השואפים לקחת חלק פעיל בעיצוב וקידום החינוך המדעי והטכנולוגי בבתי-הספר היסודיים. 
הפיתוח המקצועי של המנהיגות החינוכית המובילה קשור בשלושה מעגלים המשלימים זה את זה: פיתוח תפיסת עולם, פיתוח ידע בתחומי הדעת של החינוך המדעי והטכנולוגי, ופיתוח כישורי מנהיגות. פיתוח המנהיגות נועד להביא לפיתוח מקצועי של המורים למדע וטכנולוגיה בבתי-הספר היסודיים.

חזון המרכז

החזון של המרכז הארצי למדע ממומש באמצעות קהילה של מנהיגות חינוכית. תפקיד הקהילה הוא לקחת על עצמה את המחויבות להצמיח בקרב המורים דפוסי פעולה מקצועיים, ולהוביל את התחדשות מקצוע ההוראה בהתאם לדרישות המשתנות של תפיסת המקצוע ובהתאם לתמורות החלות בתחום החינוך המדעי והטכנולוגי. 
על פי חזון המרכז, קיימים ארבעה מרכיבים עיקריים התורמים לבנייתה של קהילת המנהיגות החינוכית: מקום, עניין, פעולה וזמן. 
מימוש החזון נעשה באמצעות מודל ההכלה: "מודל לפיתוח מקצועי של מורים למדע וטכנולוגיה".

כתב העת אאוריקה

המרכז הארצי למדע מפיק את כתב העת המקצועי למורי המדע והטכנולוגיה בבתי הספר היסודיים, "אאוריקה". כתב העת מעלה לדיון סוגיות מרכזיות בחינוך המדעי והטכנולוגי. כתב העת מופק פעמיים בשנה ונשלח לכל בתי הספר היסודיים ברחבי הארץ.

אתר ברשת – מט"ר

המרכז הארצי למדע, בשיתוף עם המרכז לטכנולוגיה חינוכית – מט"ח, מפעיל ומפתח את אתר מט"ר. האתר משרת מורים, מדריכים, מפקחים, אנשי פיתוח ומחקר העוסקים בחינוך המדעי והטכנולוגי באמצעות כלים וירטואליים כמו פורומים, קבוצות דיון, מאגרי מידע, סביבות למידה ממוחשבות ועוד. כמו כן האתר מהווה במה לתחומי הפעילות המגוונים של המרכז הארצי.
קטינו מובלי

נעורים ומכללות

מובלי נולד וגדל בעיר פילדלפיה שבפנסילבניה, ובשנתו האחרונה בתיכון עבר ללמוד בתיכון פרטי בפיטספילד, מיין. בין השנים 1994–1998 למד באוניברסיטת רוד איילנד ושיחק בקבוצת הכדורסל שלה, אותה הוביל בשנת 1998 לשלב רבע גמר אליפות המכללות ("Elite Eight"), לראשונה בתולדותיה. באותה עונה קלע 17.2 נקודות בממוצע למשחק וזכה בתואר "שחקן העונה של מחוז Atlantic 10".

קריירה מקצועית

מובלי נבחר על ידי קבוצת יוסטון רוקטס בבחירה ה-41 של דראפט ה-NBA לשנת 1998. במהלך עונת הרוקי שלו הפך לשחקן חמישייה קבוע, לצד שחקני היכל התהילה האקים אולאג'ואן, סקוטי פיפן וצ'ארלס בארקלי, ונבחר לחמישיית הרוקיז השנייה של העונה לאחר שקלע 9.9 נקודות בממוצע למשחק. בעונתו השנייה שימש כמחליף, אך שיפר את תפוקתו ל-15.8 נקודות למשחק וסיים במקום השני בהצבעות לתואר השחקן השישי של העונה (אחרי רודני רוג'רס). בארבע העונות הבאות יצר עם הרכז סטיב פרנסיס קו אחורי צעיר ומבטיח, אך הרוקטס כקבוצה התקשתה להציג שיפור ודשדשה במרכז טבלת הליגה. עונת השיא של מובלי בקבוצה הייתה 2001/2002 בה קלע 21.2 נקודות למשחק ב-39.5% קליעה מהשלוש.
לקראת עונת 2004/2005 נשלח מובלי בטרייד לאורלנדו מג'יק, יחד עם פרנסיס וקלווין קייטו, בתמורה לטרייסי מקגריידי, ג'וואן הווארד וטיירון לו. לאחר 23 משחקים בלבד באורלנדו הועבר בטרייד נוסף לסקרמנטו קינגס, בתמורה לדאג כריסטי. עד סוף העונה המשיך להציג יכולת טובה בסקרמנטו, עם 17.8 נקודות למשחק, אך הקינגס העבירו את כוכב הקבוצה כריס ובר והפסידו בסיבוב הפלייאוף הראשון מול סיאטל סופרסוניקס.
בקיץ 2005 חתם מובלי על חוזה ל-5 עונות בלוס אנג'לס קליפרס, בסך כ-42 מיליון דולר. בעונת 2005/2006 השלים בקליפרס חמישייה פותחת חזקה לצד אלטון ברנד, סם קאסל, קורי מגטי וכריס קיימן, אשר הובילה את הקבוצה לפלייאוף ה-NBA לראשונה מזה 9 עונות. בסיבוב הראשון גברו הקליפרס על דנוור נאגטס בתוצאה 4–1 ובכך העפילו לסיבוב השני לראשונה מאז עונת 1975/1976, ולראשונה בקריירה של מובלי. בסיבוב השני הודחו מול פיניקס סאנס בתוצאה 3–4, ובשתי העונות הבאות כשלו להעפיל שוב לפלייאוף.
לאחר 11 משחקים בעונת 2008/2009 נשלח מובלי בטרייד לניו יורק ניקס, יחד עם טים תומאס, בתמורה לזאק רנדולף ומארדי קולינס. בבדיקות הכושר הגופני של מובלי בניו יורק התגלו כשלים בתפקוד הלב, אשר אובחנו בהמשך כקרדיומיופתיה היפרטרופית, אותה מחלה אשר הביאה למותו הפתאומי של שחקן בוסטון סלטיקס לשעבר רג'י לואיס בשנת 1993. בעקבות גילוי המחלה הודיע מובלי על פרישה ממשחק ב-10 בדצמבר 2008, בטרם שיחק במדי הניקס.
בשנת 2017 חזר לשחק כדורסל מקצועי כשהשתתף בליגת BIG3, המיועדת לשחקני עבר ב-NBA ומשוחקת בשיטת שלוש על שלוש.
וחטנג צ'לידזה

וַחטַנג צֵ'לידזֵה (בגאורגית: ვახტანგ ჭელიძე‏; 10 באפריל 1917 - 11 ביוני 2005) היה מתרגם וסופר גאורגי.

חייו

וחטנג צ'לידזה נולד בשנת 1917 בכפר בחווי שבחבל גוריה, כאשר גאורגיה הייתה חלק מהאימפריה הרוסית; בשנת 1941 הוא סיים את לימודיו בחוג לשפה וספרות אנגלית בפקולטה הפילולוגית של האוניברסיטה הממלכתית של טביליסי.
בשנת 1945 פורסם התרגום הראשון של צ'לידזה - "רומיאו ויוליה" מאת ויליאם שייקספיר; בשנים 1952-1948 הוא היה העורך הראשי בהוצאת הספרים של משרד החינוך של גאורגיה הסובייטית - "סַבּליגמַטי".
בשנת 1955 צ'לידזה פרסם את יצירתו המקורית הראשונה - הרומן הביוגרפי "חייו של איוואנה מצ'בלי" - שגיבורו הוא מתרגם ופובליציסט גאורגי מהמאה ה-19.
בשנים 1957-1955 צ'לידזה ערך את הגרסה הגאורגית של כתב העת הסאטירי הסובייטי "קרוקודיל" - "ניאנגי"; בשנים 1962-1957 הוא ערך את כתב העת הספרותי "ציסקַרי".
בשנים 1967-1963 צ'לידזה עמד בראש מנהלת האמנות במשרד החינוך של גאורגיה הסובייטית, ואילו בשנים 1973-1967 היה מנהל הוצאת הספרים "סַבּצ'וֹתַה סַכַּרתווֵלוֹ".
בשנים 1983-1973 צ'לידזה פרסם בארבעה כרכים את עבודתו הספרותית הבולטת ביותר - החיבור התיעודי-ספרותי "הכרוניקות של חיי כארתלי"; הוא התבסס על אוסף החיבורים ההיסטוריים הגאורגיים מימי הביניים - "חיי כארתלי" - בשילוב עם מקורות היסטוריים חיצוניים.
בשנים 1985-1973 צ'לידזה היה העורך הראשי של העיתון "ליטֵרַטוּרוּלי סַכַּרתווֵלו" - ביטאונהּ של התאחדות הסופרים הגאורגית; באותה תקופה הוא גם הקים את כתב העת "חוֹמלי". בשנים 1991-1987 צ'לידזה היה מנהל הוצאת הספרים "נַקַדוּלי", שהתמחתה בספרי ילדים ונוער; במשך שני עשורים אלה, הוא היה גם חבר במועצות העריכה של עיתונים, כתבי-עת והוצאות ספרים אחרים.
מלבד "רומיאו ויוליה" מאת שייקספיר, צ'לידזה תרגם מאנגלית לגאורגית את יצירותיהם של ג'ון פלטשר, ג'ון מילטון, דניאל דפו, וולטר סקוט, צ'ארלס דיקנס, ג'ון גולסוורתי, מארק טוויין, ג'ק לונדון, ארנסט המינגוויי, ג'ון סטיינבק, ג'רום דייוויד סלינג'ר ואחרים.
צ'לידזה זכה בחייו בתארים ובפרסים הבאים: פעיל אמנות נכבד של גאורגיה הסובייטית (1967), פרס איוואנה מצ'בלי למתרגמים גאורגים (1978), הפרס הלאומי של גאורגיה (1998) והפרס הספרותי הממלכתי "סַבַּה" של גאורגיה (2003).
וחטנג צ'לידזה מת בשנת 2005 בטביליסי ונקבר בפנתאון דידובה שבעיר.
לורנס פרנק

ראשית חייו

פרנק נולד בניו יורק, וגדל בעיר טינק שבניו ג'רזי. בילדותו שיחק בקבוצת הכדורסל של המרכז הקהילתי היהודי בעיר, וכן בקבוצת ארגון הנוער הקתולי. בין השנים 1988–1992 למד חינוך באוניברסיטת אינדיאנה, ובמקביל שימש כמנהל קבוצת הכדורסל של האוניברסיטה, שאותה אימן בוב נייט. בעונת 1991/1992 העפילה הקבוצה לפיינל פור טורניר אליפות המכללות, אך הפסידה במשחק חצי הגמר מול אוניברסיטת דיוק.

קריירת אימון וניהול

בשנת 1992 מונה לעוזרו של מאמן קבוצת הכדורסל של אוניברסיטת מרקט, קווין אוניל, ובין השנים 1994–1997 שימש כעוזרו בקבוצת אוניברסיטת טנסי.
לקראת עונת 1997/1998 מונה לסקאוט בקבוצת ונקובר גריזליס מליגת ה-NBA, ובעונת 1999/2000 קוּדם לתפקיד עוזר מאמן בקבוצה, תחת בראיין היל. בהמשך אותה אותה שימש גם כעוזרו של ליונל הולינס, אשר החליף את היל כמאמן הקבוצה.
בקיץ 2000 מונה לעוזרו של מאמן ניו ג'רזי נטס, ביירון סקוט, אשר הוביל את הקבוצה בעונות 2002 ו-2003 לזכייה באליפות האזור המזרחי. בשתי העונות הפסידו הנטס בגמר ה-NBA, מול לוס אנג'לס לייקרס (0–4) וסן אנטוניו ספרס (2–4), בהתאמה. בינואר 2004, לאחר שפתחה את עונת 2003/2004 עם מאזן מאכזב 22–20, פיטרה הקבוצה את סקוט ומינתה במקומו את פרנק כמאמן הראשי. מיד עם מינויו של פרנק פתחה ניו ג'רזי ברצף של 13 ניצחונות רצופים, אשר היה רצף הניצחונות הארוך בתולדות ה-NBA למאמן בשנתו הראשונה. עד לסיום אותה עונה רשמו הנטס מאזן שלילי 12–15, והם הודחו כבר בשלב חצי גמר המזרח לאחר שהפסידו לדטרויט פיסטונס (3–4). ב-3 העונות העוקבות הובילו את הקבוצה ג'ייסון קיד, וינס קרטר וריצ'רד ג'פרסון לשלב הפלייאוף, אך בכולן הודחה ניו ג'רזי באחד משני הסיבובים הראשונים. בשתי העונות 2008 ו-2009 רשמה הקבוצה מאזן שלילי 34–48, ולאחר שפתחה את עונת 2010 עם 16 הפסדים רצופים פיטרה את פרנק מתפקידו. מאזנה הכולל של ניו ג'רזי בתקופתו של פרנק הוא 225 ניצחונות ו-241 הפסדים (48.3%).
ביולי 2010 מונה פרנק לעוזרו של דוק ריברס, מאמן בוסטון סלטיקס.
לקראת עונת 2011/2012 המקוצרת מונה למאמן הראשי של דטרויט פיסטונס, במקומו של ג'ון קיוסטר. בשתי עונותיו כמאמן הקבוצה רשמו הפיסטונס מאזן כולל של 54 ניצחונות ו-94 הפסדים (36.5%), בטרם פוטר מתפקידו.
ביוני 2013 הצטרף פרנק לצוות האימון של ברוקלין נטס, אותה החל לאמן ג'ייסון קיד. בספטמבר 2014 עזב את התפקיד בשל חילוקי דעות עם קיד.
קיפודניים

אנטומיה ומראה

קיפודן הנמלים הוא בעל חיים לא גדול מכוסה בזיפים וקוצים (הקיפודן דומה לקיפוד המצוי וגם הוא מתכדר בשעת סכנה). יש לו חוטם צר וארוך המשמש גם כאף וגם כפה. לשונו ארוכה ודביקה ואין לו שיניים כלל. הלסת התחתונה קצרה מהעליונה. הגפיים של הקיפודן הן קצרות אך חזקות ומסתיימות בטפרים העוזרים לו בהתחפרות. השלד של הקיפודן חזק וכבד, כנראה כדי לתמוך בשרירים חזקים שמשמשים לו בחפירה.
תצורת בענה

תצורת בענה בגאולוגיה היא תצורה הבנויה מאבן גיר. לאבני התצורה יש חשיבות כלכלית עקב היותן אבני בנייה מבוקשות: "מֶלֶכֶה", גיר לבן גס-גביש ו"מיזי חילו", גיר לבן דק- גביש. בדרך כלל שכבות המלכה עבות ומעליהן מונחות שכבות דקות של מיזו-חילו. עובי התצורה כ-100 מטר.
התצורה נקראת על שם כפר בענה בגליל התחתון, שם תוארה לראשונה על ידי הגאולוג אשר שדמון. תצורה זו היא מחבורת יהודה, וזמנה בתקופת הטורון, הנכלל בתור הקרטיקון העליון וגילה המשוער הוא 88–95 מיליון שנה.

הרכב התצורה

אבני תצורת בענה, המיזי-חילו וה"מלכה", הן המשובחות באבני ירושלים. הן מורכבות מרבבות שלדיהם
של יצורי ים ואצות-ים גירניות. הן בנו שוניות בחופיו של האוקיינוס הרדוד שכיסה בעבר הרחוק את ארץ ישראל. סחף נהרות לא הגיע לאוקיינוס ולכן הקלציט בסלעים לא הופרד ממי הים, במשך תקופה ארוכה, השלדים נמסו, התגבשו, התהדקו והתקשו בלחץ הטין הנערם עליהם, עד שהפכו לסדרה איתנה של גיר משוכב, צח ומבהיק.
מיזי-חילו (המתוקה) מורכבת מגבישים מיקרוסקופיים צפופים המקנים לה מראה צהוב-לבן אחיד. קלציט מקושט ב"תפרים" דקיקים ומסולסלים, הקרויים סטילוליטים. היא קשה לסיתות ונשברת בשברים חלקים, חדי קצה. לובנה של האבן כמעט שאינו עומם עם השנים. אמנם אין היא סופגת לחות עקב צפיפותה ולא במהרה יתפתחו עליה כתמי אצות וחזזיות. 
אבני המיזי-חילו ניתנות לצפייה בירושלים החדשה בכנסייה הרוסית במגרש הרוסים ובארמון הנציב - כיום מטה האו"ם.

אבן ה"מלכה" המלכותית

אבן ה"מלכה" המלכותית נחשבת למעולה. בהיותה טרייה היא לבנה כחלב. רבים מגבישיה גדולים ונוצצים. המלכה רכה לחציבה מן המיזי-חילו, אך במגע ממושך עם האוויר היא מתקשה. למרות נקבוביותה אין היא נכתמת באצות וחזזיות - אולי על שום נקיונה מחרסית ומתרכובות ברזל. 
לאבן זו יש מסורת עתיקה בשימוש. בירושלים החלו לבנות באבן בראשית המאה ה-10 לפנה"ס. הגבעה שהייתה ידועה בשם "גורן ארוונה", ולימים בשם הר הבית, הייתה עשויה סלעי מלכה משובחים שנחשפו צפונה עד לגבעה גבוהה עוד יותר, אשר לימים נודעה בשם "הבירה", או בשיבוש מיוונית: חקרא ("הגבוהה").
הישראלים בעזרת אומנים פיניקיים מצור ומגבל בנו את העיר. עיקר המפעלים יוחסו לשלמה. בשטח נותרו העדויות לתכנון, כאשר החציבה תוכננה בקפדנות להקנות להר המוריה מערכת מצוקי הגנה מעבריו, חפיר מגן עמוק מצפונו, ומערכת בריכות ותעלות מים.
מגילת האומות המאוחדות

תודה
כומתות בצה"ל

כומתות צה"ל הן הכומתות הרשמיות של צה"ל. בתחילת שנות החמישים החלו חיילי צה"ל לחבוש ולנשוא כומתות במספר צבעים מצומצמים. במרוצת השנים הצבעים של הכומתות החלו להתפתח וכיום יש שבעה עשר צבעים שונים לכומתות צה"ל.
יהושע גרינוולד

הרב יהושע גרינוולד (תרס"ט, 1909 - ו' באב תשכ"ט, יולי 1969) היה ראב"ד אונגוור ורבה האחרון של חוסט.

חייו

נולד בחוסט לרב אברהם יוסף גרינוולד, שמילא את מקום אביו, הרב משה גרינוולד בעל "ערוגת הבושם", כרבה של חוסט. בשנת תרפ"ט (1929), בהיותו בן 20, נישא לבתו של הרב יחזקאל פנט, רבה של דעש והאדמו"ר מדעעש. לאחר נישואיו התגורר בדעש במשך מספר שנים, ובתקופת מגוריו בעיר עמד לימינו של גיסו האדמו"ר הרב יעקב אלימלך פנט בניהול הישיבה שפעלה בעיר. לאחר מספר שנים התמנה ראב"ד אונגוור שבצ'כוסלובקיה (כיום באוקראינה).
בשנת תרצ"ד (1934), לאחר עלייתו של הרב יוסף צבי דושינסקי לארץ ישראל כדי לכהן כגאב"ד העדה החרדית על מקומו של הרב יוסף חיים זוננפלד, התמנה הרב גרינוולד לכהן כרבה של חוסט, כממשיכם של אביו וסבו שכיהנו בה ברבנות. בחירתו הייתה מלווה בסכסוך קשה בקהילה כנגד תומכי דודו, הרב יעקב חזקיהו גרינוולד מפאפא, שטען גם הוא למשרה. אנשיו של האחרון התפלגו והקימו את 'עדת יראים שומרי הדת' הנפרדת. הרב יהושע כיהן ברבנות עשר שנים.
בשנת תש"ד (1944) נלקחו בני הקהילה ובהם הרב גרינוולד לאושוויץ. הרב גרינוולד נותר בחיים, אשתו ובתו בת השמונה נספו. את קורותיו במלחמה הדפיס בקונטרס עין דמעה בספרו שו"ת חסד יהושע.
לאחר המלחמה התגורר בבודפשט ושם ישב בבית דין מיוחד להתרת עגונות. משם עבר לפריס וגם שם שימש כדיין לענייני עגונות. בשנת 1947 התיישב בבורו פארק שבברוקלין, ניו יורק, ושימש רב של "קהל יראים חוסט". לאחר מכן התחתן בשנית עם מרים בתו של רבי חיים מאיר הגר מויז'ניץ, שהייתה נשואה לראשונה לרבי יהודה הורוויץ מדז'יקוב.
בשנת תשכ"ט נפטר בניו יורק, והובא לקבורה בהר המנוחות בירושלים.
מומודו סיסאי

קריירה

סיסאי התחיל את הקריירה שלו במועדון מקומי בגמביה. בגיל 20 חתם בוסטרלו הבלגית בה לא הצליח להטביע את חותמו, וב-31 ביולי 2010 חתם במ.ש.ק. ז'ילינה הסלובקית. סיסאי היה שותף להעפלה ההיסטורית של המועדון לשלב הבתים של ליגת האלופות. עונה לאחר מכן זכה עם המועדון בדאבל. בינואר 2013 הצטרף לקאיראט אלמטי הקזחית עימה זכה בגביע הקזחי בתום עונת 2014. ב-7 ביולי 2015 עזב את המועדון. בספטמבר 2015 הצטרף למכבי נתניה. אולם שוחרר כעבור מספר חודשים בעקבות קשי הסתגלות.
בצעירותו זכה סיסאי עם נבחרת הנוער של גמביה באליפות אפריקה בכדורגל עד גיל 17 בשנת 2005. ב-30 במאי 2010 ערך את הופעת הבכורה שלו בנבחרת הבוגרת במשחק ידידות נגד מקסיקו. ב-4 בספטמבר 2010 הבקיע את שער הבכורה שלו בנבחרת בניצחון 1-3 נגד נמיביה.
הנהלת חשבונות

שיטות רישום

שתי שיטות הרישום הנפוצות ביותר הן הנהלת חשבונות חד-צדית והנהלת חשבונות כפולה. בראשון נעשה שימוש בחשבונות הכנסות והוצאות (עסקאות מזומן) בלבד, והוא מתאים לעסקים קטנים. ברישום בשיטת הנהלת חשבונות כפולה יש צורך לבצע רישום כפול של כל עסקה, באמצעות חובה וזכות. תנועות החובה והזכות מחולקות לכרטיסים כך שבסוף השנה כל התנועות צריכות להסתכם לאפס. קיימים כרטיסים מסוגים שונים כגון: כרטיס קופת מזומן, כרטיס קופת צ'קים, כרטיס לכל חשבון בנק, כרטיס לכל לקוח, כרטיס לכל ספק וכרטיס לכל עובד.